KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL dwar mezzi konkreti li jsaħħu l-ġlieda kontra l-frodi tat-taxxa u l-evażjoni tat-taxxa inkluż f'dak li jirrigwarda lil pajjiżi terzi /* COM/2012/0351 final */





KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL dwar mezzi konkreti li jsaħħu l-ġlieda kontra l-frodi tat-taxxa u l-evażjoni tat-taxxa inkluż f'dak li jirrigwarda lil pajjiżi terzi 1. Introduzzjoni Il-frodi tat-taxxa u l-evażjoni tat-taxxa qed jillimitaw il-kapaċità tal-Istati Membri li jżidu d-dħul u biex iwettqu l-politika ekonomika tagħhom. Fi żminijiet ta' konsolidazzjoni fiskali, fejn huwa meħtieġ li ħafna mill-Istati Membri jnaqqsu n-nefqa u jżidu d-dħul, l-eżekuzzjoni tal-politika fiskali qed issir dejjem aktar diffiċli minħabba l-frodi u l-evażjoni tat-taxxa[1]. L-estimi li d-daqs tal-ekonomija klandestina fl-UE jilħaq kważi wieħed minn ħamsa tal-PDG, jagħtu l-ewwel indikazzjoni tal-kobor tal-problema. Grafika 1: Stima tad-daqs tal-ekonomija klandestina fl-2011 (f'% tal-PDG)[2] Apparti dan, għexieren ta' biljuni ta' euro li għadhom jaqgħu taħt ġuriżdizzjonijiet offshore, ta' spiss ma jiġux rappurtati u intaxxati, u b'hekk inaqqsu d-dħul mit-taxxi nazzjonali. Meta wieħed jikkunsidra l-kobor tal-problema, l-intensifikazzjoni tal-ġlieda kontra l-frodi u l-evażjoni tat-taxxa mhijiex biss kwistjoni ta' dħul, iżda wkoll ta' ġustizzja. Importanti li wieħed jiftakar illi l-maġġoranza l-kbira tal-kontribwenti tat-taxxa fl-UE ġeneralment ifittxu li jikkonformaw mal-obbligi tat-taxxa tagħhom. B'mod partikolari f'dawn iż-żminijiet ekonomikament diffiċli, dawn il-kontribwenti onesti m'għandhomx ibatu żidiet addizzjonali fit-taxxi maħsuba biex jagħmlu tajjeb għat-telf mid-dħul ikkawżat minn dawk li jwettqu l-frodi tat-taxxa jew li jevadu t-taxxa. Għalhekk, għandu jkun hemm enfażi fuq l-indirizzar tal-frodi u tal-evażjoni. Din il-Komunikazzjoni ma tindirizzax il-kwistjoni tax-xogħol mhux iddikjarat bħala tali, għalkemm hemm il-possibbiltà li dan isir b'rabta mal-evażjoni tat-taxxi indiretti; l-approċċ relatat mal-indirizzar tal-kwistjoni tax-xogħol mhux iddikjarat ġie stabbilit fid-dokument COM (2007) 628. Il-benefiċċji li jirriżultaw mill-indirizzar ta' dawn il-problemi jistgħu jkunu sinifikanti. L-istimi jindikaw li, l-inizjattivi reċenti meħuda b'riżultat ta' inizjattiva tal-G20 bil-għan li jinkoraġġixxu l-konformità volontarja, waħedhom irnexxielhom jiġbru EUR 10 biljun fi żmien sentejn għall-Istati Membri tal-UE kkonċernati[3]. Permezz tat-tnaqqis fil-frodi u fl-evażjoni, l-Istati Membri jistgħu jżidu d-dħul mit-taxxa li se jagħtihom ukoll aktar flessibbiltà biex jirristrutturaw is-sistemi tat-taxxa tagħhom b'mod li jkun jippromwovi aħjar it-tkabbir, hekk kif spjegat fl-Istħarriġ Annwali dwar it-Tkabbir tal-2012[4]. F'dawn l-aħħar snin, l-isfida li ġabu magħhom il-frodi u l-evażjoni tat-taxxa kibret b'mod konsiderevoli. Il-globalizzazzjoni tal-ekonomija, l-iżviluppi teknoloġiċi, l-internazzjonalizzazzjoni tal-frodi, u l-interdipendenza li tirriżulta bejn l-awtoritajiet tat-taxxa tal-Istati Membri jiżvelaw il-limiti tal-approċċi strettament nazzjonali u jsaħħu l-ħtieġa li tittieħed azzjoni konġunta. Għalhekk, fit-2 ta' Marzu 2012, il-Kunsill Ewropew talab lill-Kunsill u lill-Kummissjoni biex jiżviluppaw malajr modi konkreti li jtejbu l-ġlieda kontra l-frodi u l-evażjoni tat-taxxa, inkluż f'dak li jirrigwarda lil pajjiżi terzi, u biex jirrapportaw dwar dan sa Ġunju tal-2012. F'April, il-Parlament Ewropew adotta riżoluzzjoni li ttenni l-ħtieġa urġenti li tittieħed azzjoni f'dan il-qasam. Għaldaqstant, il-ħtieġa li jiżdiedu l-effiċjenza u l-effikaċja tal-ġbir tat-taxxi hija kruċjali. Il-problemi kkawżati mill-frodi u mill-evażjoni tat-taxxa jridu jiġu indirizzati fuq tliet livelli: l-ewwel nett, il-ġbir tat-taxxi jrid jittejjeb f'kull Stat Membru. It-tieni, tinħass il-ħtieġa li tissaħħaħ il-kooperazzjoni transkonfinali bejn l-amministrazzjonijiet tat-taxxa tal-Istati Membri. It-tielet, jeħtieġ li l-UE jkollha politika ċara u koerenti fil-konfront ta' pajjiżi terzi sabiex tippromwovi l-istandards tagħha fil-livell internazzjonali u biex tassigura kundizzjonijiet ekwi. Il-kooperazzjoni fil-livell tal-UE għandha valur miżjud f’kull wieħed minn dawn it-tliet oqsma. Din il-Komunikazzjoni tispjega b'mod ġenerali kif tista' tittejjeb il-konformità mat-taxxa u kif jistgħu jitnaqqsu l-frodi u l-evażjoni permezz ta' użu aħjar tal-istrumenti eżistenti u tal-adozzjoni ta' proposti tal-Kummissjoni li għadhom pendenti. Hi tidentifika wkoll l-oqsma fejn azzjonijiet leġiżlattivi ulterjuri jew iktar koordinazzjoni jkunu ta' ġid għall-UE u l-Istati Membri. Tali azzjonijiet m'għandhomx jikkonċentraw biss fuq l-attività frawdolenta u l-evażjoni tat-taxxa iżda wkoll fuq l-ippjanar aggressiv tat-taxxi. L-ippjanar aggressiv tat-taxxi jinkludi l-użu ta' tranżazzjonijiet jew strutturi artifiċjali u l-isfruttament ta' diskrepanzi bejn ir-reġimi fiskali, li konsegwentement jimminaw ir-regoli tat-taxxa tal-Istati Membri u jiggravaw it-telf mid-dħul tat-taxxa. 2. Ġbir tat-taxxi aktar effettiv fl-Istati Membri L-Istati Membri għandhom sovranità sħiħa fuq il-ġbir tat-taxxi tagħhom, il-funzjonament u l-konsistenza tal-liġijiet tat-taxxa u tal-amministrazzjonijiet tat-taxxa tagħhom, il-ġbir tat-taxxa u l-ġlieda kontra l-frodi tat-taxxa. Madankollu, l-azzjoni nazzjonali (jew in-nuqqas ta' azzjoni) għandha impatt dirett fuq il-funzjonament tas-suq intern inġenerali minħabba li tista' tfixkel il-kompetizzjoni fost in-negozji tal-UE, u fuq il-kapaċità tal-Istati Membri li jissodisfaw l-impenji tal-Patt ta' Stabbiltà u Tkabbir. L-importanza tal-politika dwar it-taxxa fejn tidħol il-konsolidazzjoni u t-tkabbir fiskali, ġiet rikonoxxuta b'mod ċar fil-proċess tas-Semestru Ewropew[5] u fil-Patt Euro Plus[6]. Din ġiet enfasizzata wkoll mill-G20. Il-ġbir tat-taxxi ineffiċjenti u ineffettiv qed ifixkel l-implimentazzjoni ta' konsolidazzjoni fiskali ġusta u ambizzjuża. L-analiżi wiesgħa mwettqa mill-Kummissjoni fil-kuntest tas-Semestru Ewropew, li wasslet għal rakkomandazzjonijiet kemm għal Stati Membri individwali kif ukoll għaż-żona tal-euro, żvelat li ħafna Stati Membri jkollhom jiffaċċjaw problemi reali u sostanzjali ta' evażjoni tat-taxxa, li xi drabi jkunu marbuta ma' kapaċità amministrattiva dgħajfa. Rakkomandazzjonijiet speċifiċi għall-pajjiż rigward dawn il-kwistjonijiet ġew indirizzati lil għaxar Stati Membri[7]. It-tisħiħ tal-ġlieda kontra l-frodi u l-evażjoni, hekk kif speċifikat f'uħud mir-rakkomandazzjonijiet speċifiċi għall-pajjiż, se jżid id-dħul minn fuq it-taxxi u għaldaqstant se jagħti sostenn lir-riformi strutturali meħtieġa. Dan jista' jgħin ukoll lill-Istati Membri biex jimplimentaw rakkomandazzjonijiet oħrajn relatati mat-taxxi li jiffavorixxu t-tkabbir, inkluż dawk li jnaqqsu l-ispejjeż tal-konformità mar-regoli tat-taxxa għan-negozji. Id-dejta dwar il-proporzjon tad-dħul minn fuq il-VAT fl-Istati Membri tindika kemm id-dħul li jinġabar huwa anqas milli għandu jkun. Filwaqt li r-rati tal-VAT imnaqqsa u l-eżenzjonijiet mit-taxxa joffru spjegazzjoni parzjali għal din il-lakuna, l-evażjoni tat-taxxa hija raġuni oħra għalfejn l-Istati Membri jiġbru biss parti mid-dħul teoretiku minn fuq il-VAT. Grafika 2: Id-dħul attwali minn fuq il-VAT fl-2010 (f'% tad-dħul teoretiku b'rati standard)[8] L-ispejjeż amministrattivi sostanzjali relatati mal-ġbir tat-taxxi jagħtu prova wkoll tal-problemi li jiffaċċjaw l-amministrazzjonijiet tat-taxxa. Grafika 3: L-ispejjeż amministrattivi/il-ġbir ta' dħul nett fl-2009 (spejjeż f'EUR għal kull EUR 100 ta' dħul)[9] F'dan il-kuntest diġà hemm għad-dispożizzjoni programmi speċifiċi ta' għajnuna teknika[10], u l-Kummissjoni qed tistieden lill-Istati Membri biex jirrikorru għalihom meta jfasslu programmi maħsuba biex itejbu l-funzjonament tal-amministrazzjonijiet tagħhom tat-taxxa u biex isaħħu l-kapaċità amministrattiva u l-konformità mal-obbligazzjoni ta' taxxa. Għall-futur, jeħtieġ li jkun hemm suċċessur effettiv tal-programm FISCALIS, biex jittejjeb il-funzjonament xieraq tas-sistemi ta' tassazzjoni fis-suq intern. Il-Kummissjoni temmen ukoll li huwa importanti li tkompli tgħin lill-Istati Membri biex jidentifikaw id-dgħufijiet inerenti tal-amministrazzjonijiet tat-taxxa tagħhom u biex isibu soluzzjoni għal problemi speċifiċi, biex jiżguraw l-iskambju effettiv tal-aħjar prattiki kif ukoll biex jiżviluppaw metodoloġiji għall-valutazzjoni komparattiva tal-funzjonijiet ewlenin tal-ġbir u tal-kontrolli tat-taxxi. 3. Kooperazzjoni transkonfinali aħjar bejn l-amministrazzjonijiet tat-taxxa tal-UE Il-proċess tal-integrazzjoni Ewropea wassal għal integrazzjoni aktar mill-qrib tal-ekonomiji tal-Istati Membri kollha b'volumi kbar ħafna ta' tranżazzjonijiet transkonfinali u bit-tixjin tal-ispejjeż u r-riskji relatati mat-tranżazzjonijiet transkonfinali. Dan, imbagħad ppreżenta sfidi addizzjonali għall-amministrazzjonijiet nazzjonali tat-taxxa f'dak li jikkonċerna l-kooperazzjoni u l-iskambju tal-informazzjoni. 3.1. L-aħjar użu tal-istrumenti legali eżistenti Il-kooperazzjoni transkonfinali bejn l-amministrazzjonijiet tat-taxxa tal-Istati Membri tista' tkun tassew effettiva biss jekk ikun hemm fiduċja reċiproka u solidarjetà bejn l-Istati Membri. L-Istati Membri jistgħu jistennew li jgawdu mill-benefiċċji kollha tal-kooperazzjoni biss meta jkunu lesti li jgħinu lil xulxin. L-esperjenza tad-Direttiva dwar it-Tfaddil[11] turi l-benefiċċji li jirriżultaw minn kooperazzjoni bħal din. Fil-medja, il-pajjiżi ta' oriġini jibagħtu lill-pajjiżi ta' residenza aktar minn 4 miljun reġistrazzjoni kull sena, li jirrappreżentaw medja ta' EUR 20 biljun ta' introjtu mit-tfaddil. F'dawn l-aħħar snin, ġew adottati sensiela ta' strumenti legali importanti għall-kooperazzjoni amministrattiva kemm għat-taxxi diretti kif ukoll għal dawk indiretti[12]. Madankollu, l-użu effettiv u komprensiv tagħhom min-naħa tal-Istati Membri għad irid jintlaħaq. Il-Kummissjoni qed tgħin lill-Istati Membri fl-isforzi tagħhom billi tipprovdilhom l-għodod u l-istrumenti prattiċi li jeħtieġu biex jinvolvu rwieħhom f’kooperazzjoni amministrattiva effettiva. Il-Kummissjoni diġà żviluppat formati elettroniċi għall-iskambju ta' informazzjoni u l-mezzi ta' komunikazzjoni sikuri jridu jkunu kontinwament aġġornati u estiżi biex ikopru tipi oħra ta' introjtu. Il-Kummissjoni se tissorvelja mill-qrib l-applikazzjoni korretta, mill-Istati Membri kollha, tar-regoli u tal-proċeduri li dwarhom hemm qbil ġenerali. 3.2. Modi konkreti oħrajn li jsaħħu l-kooperazzjoni 3.2.1. It-tisħiħ tal-għodod eżistenti Fit-13 ta' Novembru 2008, il-Kummissjoni adottat proposta li temenda d-Direttiva dwar it-Tfaddil bil-ħsieb li jiġu eliminati l-lakuni eżistenti u li tiġi pprevenuta aħjar l-evażjoni tat-taxxa. Iż-żewġ lakuni ewlenin identifikati kienu l-użu ta' strutturi intermedjarji mhux intaxxati li jgħattu l-proprja benefiċjarju effettiv u l-użu ta' strumenti finanzjarji innovattivi u ta' prodotti oħra (jiġifieri prodotti bl-imnut strutturati u "insurance wrappers") mhux koperti mid-Direttiva. It-tieni reviżjoni tad-Direttiva dwar it-Tfaddil ikkonfermat l-użu ferm mifrux ta' strutturi offshore mhux intaxxati li jservu ta' intermedjarji bejn min iħallas u l-benefiċjarju aħħari sabiex jgħattu l-proprja benefiċjarju effettiv: 35 % tad-depożiti mhux bankarji fl-Istati Membri (65 % tad-depożiti fil-pajjiżi li kkonkludew ftehimiet fil-qasam tat-tfaddil) huma miżmuma minn strutturi bħal dawn f'ġuriżdizzjonijiet offshore. Ir-reviżjoni żvelat ukoll li, f'dawn l-aħħar snin, is-suq tal-prodotti finanzjarji strutturati (ammont pendenti kurrenti ta' bejgħ ta' EUR 767,3 biljun) qed jiżdied kull sena b'medja ta' aktar minn 30 %. Il-kontenut tal-proposta emendatorja huwa essenzjalment maqbul bejn l-Istati Membri u huwa kruċjali li dawn il-bidliet issa jiġu adottati mingħajr dewmien. L-UE trid turi l-abbiltà tagħha li tindirizza dawn il-problemi, u dan se jpoġġiha wkoll f'pożizzjoni aktar b'saħħitha biex tfittex li tikseb titjib ekwivalenti f'pajjiżi oħra. 3.2.2. It-titjib tal-iskambju ta' informazzjoni L-iskambju ta' informazzjoni jagħti lill-amministrazzjonijiet tat-taxxa informazzjoni siewja ħafna dwar l-introjtu riċevut u l-assi miżmuma mill-kontribwenti, u din tista' tirriżulta partikolarment utli għal skopijiet ta' analiżi tar-riskju u sservi bħala inċentiv għall-konformità volontarja mar-regoli. L-użu tal-iskambju awtomatiku ta' informazzjoni għandu jkun promoss fejn l-aktar huwa utli. Il-Kummissjoni żviluppat formati kompjuterizzati għall-introjtu mit-tfaddil u attwalment qed tiżviluppa formati ġodda għall-introjtu kopert mid-Direttiva 2011/16, għall-implimentazzjoni, għas-sigurtà u għat-titjib tal-iskambju awtomatiku ta' informazzjoni fi ħdan l-UE. L-UE għandha rwol ewlieni fil-promozzjoni tal-istandard tagħha tal-iskambju awtomatiku ta' informazzjoni sabiex tagħti sostenn lill-iżvilupp ta' standards internazzjonali ta' trasparenza u ta' skambju ta' informazzjoni fi kwistjonijiet ta' taxxa. Sabiex jiġi żgurat li l-informazzjoni skambjata tista' tintuża immedjatament, huwa essenzjali li jsir titjib fl-identifikazzjoni tal-kontribwenti tat-taxxa. L-esperjenza tal-Istati Membri turi li l-informazzjoni tkun tista' titqabbel ferm aħjar meta jingħata Numru ta' Identifikazzjoni tat-Taxxa (TIN) u meta dan jiġi użat bħala identifikatur uniku. Għalhekk, il-Kummissjoni se twettaq valutazzjoni tal-impatt bil-ħsieb li tipproponi, fejn xieraq, TIN Ewropew assenjat lil kull kontribwent involut f’attività transkonfinali. Għandu jkun previst ukoll li jingħata aċċess dirett lill-amministrazzjonijiet tat-taxxa tal-Istati Membri għal oqsma rilevanti tal-bażijiet tad-dejta nazzjonali ta' xulxin, flimkien ma' estensjoni tal-kamp ta' applikazzjoni tal-aċċess awtomatizzat fil-qasam tal-VAT. 3.2.3. L-indirizzar ta' xejriet u ta’ mekkaniżmi tal-frodi tat-taxxa u tal-evażjoni tat-taxxa Huwa essenzjali li jiġu żviluppati u kondiviżi għodod, sistemi u metodi ta' ħidma li jidentifikaw ix-xejriet u l-mekkaniżmi li jinvolvu l-frodi u l-evażjoni tat-taxxa, kif ukoll każijiet transkonfinali ta' individwi li jwettqu l-frodi. Sabiex tilħaq dan l-objettiv, il-Kummissjoni se tkompli bil-ħidma tagħha fuq l-estensjoni tan-netwerk EUROFISC u tas-Sistema ta' Twissija Bikrija għall-qasam tat-taxxa diretta, u fuq it-titjib tat-tekniki tal-Ġestjoni tar-Riskji. Il-Kummissjoni se tipproponi wkoll Mekkaniżmu ta' Reazzjoni Rapida għall-każijiet ta' frodi tal-VAT. Il-Kummissjoni għandha l-għan ukoll li tiżviluppa strateġija li tindirizza l-ippjanar aggressiv tat-taxxa. Hija se teżamina modi ta' kif ittejjeb l-aċċess għall-informazzjoni dwar il-flussi tal-flus, biex tiffaċilita s-segwitu ta' pagamenti sinifikanti magħmula permezz ta' kontijiet bankarji offshore. Għandha tingħata attenzjoni partikolari lill-ħolqien, fi ħdan l-UE, ta' timijiet ta' awdituri ddedikati għall-frodi tat-taxxa transkonfinali. Għandu jiġi mħeġġeġ li jsir awditjar konġunt fuq bażi aktar regolari permezz tal-użu estensiv tad-dispożizzjonijiet legali eżistenti dwar kontrolli simultanji u permezz tal-preżenza ta' uffiċjali ta' Stat Membru fi Stat Membru ieħor[13]. 3.2.4. L-iżgurar ta' livelli għoljin ta' konformità mar-regoli min-naħa tal-kontribwenti It-titjib tal-konformità mar-regoli min-naħa tal-kontribwenti[14] huwa element importanti ta' strateġija effettiva biex jiġu miġġielda l-frodi u l-evażjoni tat-taxxa. Sabiex tittejjeb il-konformità mar-regoli kemm f'sitwazzjonijiet nazzjonali kif ukoll f'dawk transkonfinali, il-kontribwenti jridu jkunu infurmati aħjar dwar l-UE u dwar ir-regoli tat-taxxa tal-Istati Membri. Għodod bħal PORTAL WEB uniku għat-TAXXA, li jkopri t-taxxi u l-kontribwenti kollha u punt ta' kuntatt waħdieni għall-kontribwenti mhux residenti fi Stati Membri, jgħinu lill-kontribwenti kkonċernati biex jirrispettaw b'aktar faċilità l-obbligi tat-taxxa tagħhom. Fil-qasam tal-VAT, il-Kummissjoni qed twaqqaf pjattaforma ta' djalogu, l-hekk imsejjaħ "Forum tal-UE dwar il-VAT", li tinvolvi lill-awtoritajiet tat-taxxa u lir-rappreżentanti tan-negozji. Dan il-Forum se joħloq il-kundizzjonijiet li jiffaċilitaw il-funzjonament tas-sistema tal-VAT attwali bil-għan li tiżdied il-konformità volontarja mar-regoli tat-taxxa. Il-konformità mar-regoli min-naħa tal-kontribwenti tista' titħeġġeġ b'diversi modi. Mod ta' kif tiżdied il-konformità mar-regoli tat-taxxa huwa li jitnaqqsu l-ispejjeż u l-kumplessità tagħha għall-kontribwenti. L-ispejjeż amministrattivi li jġarrbu n-negozji li jikkonformaw mal-kodiċi tat-taxxa jvarjaw konsiderevolment minn Stat Membru għal ieħor. Billi dawn l-ispejjeż u ż-żmien meħtieġ jaqgħu b'mod sproporzjonat fuq l-impriżi ż-żgħar, it-tnaqqis tal-kumplessità amministrattiva u użu ikbar ta' għodod onlajn ikunu jippermettu li jsir titjib fil-ġbir tat-taxxi u li tiżdied il-kompetittività ta' ħafna ditti Ewropej. L-amministrazzjonijiet tat-taxxa għandhom jikkunsidraw ukoll li jikkumplimentaw l-approċċ tagħhom imsejjes fuq il-kontroll b'approċċ ta' servizz. Jistgħu jiżviluppaw ukoll inċentivi fil-forma ta' programmi ta' skambju ta' informazzjoni volontarju u jinkoraġġixxu lill-kontribwenti tagħhom jikkoreġu l-iżbalji minn jeddhom. Fi spirtu ta' responsabbiltà soċjali korporattiva[15], il-Kummissjoni se telabora karta tal-kontribwenti. F'dinja globalizzata fejn il-kontribwenti mhux konformi jistgħu jixtarru r-riskji tagħhom li jinqabdu u jiġu kkastigati f’ġuriżdizzjonijiet differenti, ta' min wieħed jikkunsidra, fir-rigward ta' ċerti tipi ta' reati fil-qasam tat-taxxa, regoli minimi komuni kontra dawk li jwettqu l-frodi tat-taxxa u dawk li jevadu t-taxxa, inklużi sanzjonijiet amministrattivi jew kriminali. Il-ġlieda kontra l-frodi hija waħda mis-setturi ta' prijorità identifikati fil-Komunikazzjoni tal-Kummissjoni “Towards an EU Criminal Policy”[16] (lejn politika tal-UE fil-qasam kriminali). Il-Kummissjoni se tipproponi regoli li jsaħħu l-ġlieda kontra l-frodi li tolqot l-interessi finanzjarji tal-UE permezz tal-liġi kriminali. 3.2.5. It-tisħiħ tal-governanza tat-taxxa Kontribwent li jwettaq frodi tal-VAT ħafna drabi jevadi wkoll it-taxxa korporattiva jew it-taxxa fuq l-introjtu u viċi versa. Għalhekk huwa essenzjali li jiġi mmirat approċċ aktar integrat bejn it-taxxi diretti u dawk indiretti. Mingħajr ma jiġu injorati l-partikolaritajiet tat-taxxi differenti, jaqbel li wieħed jieħu l-ispirazzjoni minn mekkaniżmi u metodi ta' ħidma differenti fid-diversi oqsma rispettivi sabiex tittejjeb l-effiċjenza tal-ġlieda kontra l-frodi tat-taxxa fis-setturi kollha. Għandha titħeġġeġ konverġenza akbar tal-għodod u tas-sistemi fl-oqsma tat-tassazzjoni diretta u indiretta pereżempju billi jiġi pprovdut l-istess tqassim għall-partijiet komuni tal-formoli. Fuq terminu medju, il-Kummissjoni se tikkunsidra l-possibbiltà li jinħoloq strument legali uniku għall-kooperazzjoni amministrattiva li tikkonċerna kull tip ta' taxxa, sabiex jiġu żgurati l-integrazzjoni u l-konsistenza totali tal-mekkaniżmi għall-kooperazzjoni. Billi l-frodi tat-taxxa ta' spiss tkun marbuta ma' forom oħra ta' attività kriminali, huwa importanti li tissaħħaħ il-kooperazzjoni bejn l-amministrazzjonijiet tat-taxxa u awtoritajiet oħrajn, partikolarment dawk involuti fil-ġlieda kontra l-ħasil tal-flus, dawk inkarigati mis-sigurtà soċjali u l-awtoritajiet ġudizzjarji, kemm fuq livell nazzjonali kif ukoll fuq dak internazzjonali. Fuq livell nazzjonali, jeħtieġ li jiġi żgurat livell sodisfaċenti ta' kooperazzjoni bejn is-servizzi kollha għall-infurzar tal-liġi li mhux biss jikkonċernaw il-frodi u l-evażjoni tat-taxxa iżda wkoll ir-reati relatati mat-taxxa[17][18]. Il-kooperazzjoni fir-rigward ta' reati relatati mat-taxxa tista' tiġi żgurata wkoll permezz tal-Europol[19]. Il-Kummissjoni tista’ tiffaċilita l-koordinazzjoni fl-oqsma kkonċernati permezz tal-użu konġunt tal-programmi eżistenti tagħha u tas-suċċessuri tagħhom. 4. Politika koerenti fil-konfront ta' pajjiżi terzi L-UE għandha linji politiċi ċari u koerenti dwar il-prinċipji ta' governanza tajba fil-qasam tat-taxxa (trasparenza, skambju ta' informazzjoni u kompetizzjoni ġusta fil-qasam tat-taxxa) iżda trid tiżgura li dawn il-linji politiċi jkunu promossi b’mod aktar konsistenti, mhux biss fl-UE iżda f'pajjiżi terzi wkoll. 4.1. L-iżgurar li jiġu applikati standards ekwivalenti minn pajjiżi terzi L-applikazzjoni effettiva u bla tfixkil tal-miżuri mtejba fir-rigward tat-tassazzjoni tat-tfaddil fil-livell tal-UE tkun tibbenefika ħafna mit-tisħiħ tal-miżuri ekwivalenti eżistenti mal-imsieħba importanti tal-UE. Ċentri finanzjarji magħrufa sew u rreklamati ferm b'liġijiet b'saħħithom dwar is-segretezza bankarja jkomplu jiddominaw is-suq internazzjonali tad-depożiti transkonfinali. B'total ta' USD 1352 biljun f'depożiti minn entitajiet mhux bankarji, il-Gżejjer Kajman u l-Isvizzera waħedhom, jirrappreżentaw kważi 20 % tad-depożiti dinjin kollha minn entitajiet mhux bankarji. Grafika 4 Ix-xejriet tad-depożiti minn entitajiet mhux bankarji barranin f'banek ta' ċentri finanzjarji kbar magħżula li ma jagħmlux parti mill-UE (f'miljuni ta' dollari Amerikani) [20] Għalhekk, il-Kunsill għandu jagħti minnufih mandat lill-Kummissjoni u joffrilha s-sostenn tiegħu biex jiġu negozjati emendi għall-ftehimiet eżistenti dwar it-tfaddil, li l-UE kkonkludiet mal-Isvizzera, Andorra, Monako, Liechtenstein u San Marino. L-allinjament ta' dawn il-ftehimiet mal-istandards il-ġodda infurzati fl-UE, li se jirriżultaw mill-emendi li għandhom isiru għad-Direttiva dwar it-Tfaddil, għandu jippermetti li jkun hemm progress ulterjuri fl-iżvilupp ta' miżuri ekwivalenti fir-relazzjonijiet ma' dawn il-ġuriżdizzjonijiet. Għandu jittieħed pass simili biex jiġu aġġornati l-ftehimiet dwar it-tfaddil konklużi mat-territorji dipendenti jew assoċjati rilevanti. Għandha tingħata attenzjoni għall-iżviluppi internazzjonali dwar iċ-ċentri finanzjarji madwar id-dinja. Kollha f'daqqa, dawn il-miżuri jkunu jsaħħu bil-kbir il-kapaċità tal-Istati Membri biex jiġbru t-taxxi minn fuq l-introjtu mill-investimenti tar-residenti rispettivi tagħhom. Ftehimiet bilaterali li ġew konklużi reċentement mir-Renju Unit u mill-Ġermanja mal-Isvizzera jagħtu indikazzjoni ta' assi mhux intaxxati miżmuma fl-Isvizzera. L-applikazzjoni ta' dawn il-ftehimiet wasslet biex ġew previsti pagamenti bil-quddiem ta' CHF 500 miljun għar-Renju Unit u ta' CHF 2 biljun għall-Ġermanja. Fil-fatt, huwa mistenni li l-pagamenti ta' regolarizzazzjoni se jkunu iktar minn CHF 1,3 biljun għar-Renju Unit u CHF 4 biljun għall-Ġermanja. Ir-Renju Unit qed jikkalkula li se jdaħħal sa GBP 4-7 biljun mill-pagament ta' regolarizzazzjoni. Din l-istima tindika l-kobor tal-problema għall-UE kollha kemm hi. Mit-tieni reviżjoni tad-Direttiva dwar it-Tfaddil instab li t-tisħiħ tal-ftehimiet eżistenti skont l-emendi proposti għad-Direttiva jkun jippermetti l-inklużjoni tal-flus miżmuma f'kontijiet fiduċjarji. Dawn huma kontijiet li fihom fondi li jkunu ġew iddepożitati mill-ġdid mill-bank tal-investitur f'ismu stess taħt ġuriżdizzjoni oħra. Fil-każ tal-Isvizzera, il-fondi miżmuma f'dawn il-kontijiet fiduċjarji jirrappreżentaw 4.5 darbiet il-flus miżmuma direttament minn dawn l-investituri. 4.2. Il-promozzjoni tal-istandards tal-UE fil-livell internazzjonali Huwa importanti li tiġi żgurata koerenza aħjar bejn il-politiki tal-UE inġenerali, b'tali mod li l-imsieħba tal-UE, fil-qafas ta' ftehimiet internazzjonali dwar il-kummerċ u l-kooperazzjoni, jintrabtu li jirrispettaw il-prinċipji ta' governanza tajba fil-qasam tat-taxxa skont il-konklużjonijiet tal-Kunsill tal-2008[21]. Dawn il-prinċipji għandhom ikomplu jiġu inklużi fil-ftehimiet rilevanti kollha konklużi ma' pajjiżi terzi fil-livell tal-UE u jiġu mħeġġa permezz ta' inċentivi għall-kooperazzjoni fil-qasam tal-iżvilupp, hekk kif ġie spjegat fil-Komunikazzjoni tal-2009 "Il-Promozzjoni ta' Governanza Tajba fil-Kwistjonijiet tat-Taxxa"[22] u fil-Komunikazzjoni tal-2010 "It-Taxxa u l-Iżvilupp – Kooperazzjoni ma' Pajjiżi li qed Jiżviluppaw dwar il-Promozzjoni ta' Governanza Tajba fi Kwistjonijiet tat-Taxxa "[23]. Il-Kunsill għandu japprova wkoll malajr l-abbozz tal-ftehim ta' bejn l-UE u Liechtenstein dwar il-ġlieda kontra l-frodi u kwistjonijiet ta' kooperazzjoni fil-qasam tat-taxxa u għandu jagħti mandat lill-Kummissjoni biex tiftaħ negozjati simili ma' Andorra, Monako, San Marino u l-Isvizzera. Barra minn hekk, jaqbel li jiġu esplorati l-possibbiltajiet li jiġu konklużi ftehimiet multilaterali dwar il-kooperazzjoni amministrattiva fil-qasam tat-taxxi indiretti ma' pajjiżi terzi, kif ukoll il-parteċipazzjoni ta' pajjiżi terzi f'kontrolli simultanji. L-iżviluppi reċenti fil-livell internazzjonali fir-rigward tal-Foreign Account Tax Compliance Act (FATCA) tal-Istati Uniti, jiftħu perspettivi ġodda għat-tisħiħ tal-iskambju awtomatiku ta' informazzjoni bejn l-Istati Membri u pajjiżi terzi, u b'hekk tittejjeb it-trasparenza fuq livell globali. Fl-aħħar nett, għandu jsir titjib fil-kooperazzjoni ma' organizzazzjonijiet internazzjonali oħra bil-għan li jiġu promossi l-interessi komuni, li jiġi evitat li jsir xogħol doppju u li jinħolqu sinerġiji għall-benefiċċju tal-istituzzjonijiet finanzjarji u l-amministrazzjonijiet tat-taxxa[24]. L-Istati Membri għandhom ikunu kapaċi jużaw sett uniku ta' għodod u strumenti kemm fi ħdan l-UE kif ukoll fir-relazzjonijiet tagħhom ma' pajjiżi terzi. Għal dan l-iskop, il-Kummissjoni qed tippromwovi għodod prattiċi u avvanzati tal-UE (inklużi l-formati elettroniċi) bil-għan li jiġi żgurat l-użu tagħhom minn pajjiżi mhux fl-UE, partikolarment fir-relazzjonijiet mal-Istati Membri tal-UE. 4.3. Il-passi li jmiss sabiex jiġu indirizzati r-rifuġji fiskali u l-ippjanar aggressiv tat-taxxa Ir-rifuġji fiskali, li ġieli ssir referenza għalihom ukoll bħala "il-ġuriżdizzjonijiet li ma jikkooperawx", komunement jinftehmu li huma ġuriżdizzjonijiet li kapaċi jiffinanzjaw is-servizzi pubbliċi tagħhom bla ma jimponu taxxi fuq l-introjtu jew li jimponu dawn it-taxxi b'rata nominali, u li jippreżentaw lilhom infushom bħala postijiet li għandhom jintużaw minn kontribwenti mhux residenti biex jaħarbu mit-tassazzjoni fil-pajjiż ta' residenza tagħhom. L-OECD identifikat tliet karatteristiċi tipiċi li jikkonfermaw l-eżistenza ta' rifuġju fiskali: (i) nuqqas ta' skambju effettiv ta' informazzjoni, (ii) nuqqas ta' trasparenza, u (iii) l-ebda rekwiżit għal attivitajiet sostanzjali. Barra minn hekk, dawn il-ġuriżdizzjonijiet spiss joffru trattament preferenzjali tat-taxxa għall-kontribwenti mhux residenti sabiex jattiraw l-investiment minn pajjiżi oħra. Għalhekk, ir-rifuġji fiskali jikkompetu b’mod inġust u joħolqu diffikultajiet għal dawk il-pajjiżi li ma joffrux rifuġju fiskali meta jiġu biex jiġbru ammont ġust ta' taxxi mir-residenti tagħhom. Bħalissa qed issir ħidma intensiva biex jiġu eliminati ħafna mill-karatteristiċi dannużi tar-rifuġji fiskali. L-adozzjoni kważi universali ta' regoli b'saħħithom fir-rigward tal-iskambju ta' informazzjoni fuq talba u tat-trasparenza, wara t-tnegħid mill-ġdid ta' suċċess tal-Forum Globali tal-OECD dwar it-Trasparenza u l-Iskambju ta' Informazzjoni għal Skopijiet ta' Taxxa, wasslet biex saru avvanzi sinifikanti. Madankollu, minkejja li ħafna mill-ex "rifuġji fiskali" intrabtu li jirrispettaw dawn il-prinċipji, għadu qed jiġi vverifikat jekk dawn l-impenji ġewx ikkonkretizzati jew le. Barra minn hekk, dan il-Forum ma jqisx il-kwistjoni ta’ "kompetizzjoni ġusta fil-qasam tat-taxxa", prinċipju li l-UE tiddefendi internament permezz tal-Kodiċi tal-Kondotta għat-tassazzjoni tan-negozji[25]. Il-promozzjoni ta' kunċett bħal dan f'pajjiżi terzi hija rilevanti kemm għall-OECD kif ukoll għall-UE. Ir-rifuġji fiskali jibqgħu suxxettibbli li jkunu ta' ħsara għall-interessi tal-Istati Membri. Il-piż tal-ispejjeż addizzjonali tal-konformità mar-regoli tat-taxxa, ikkaġunat minn azzjonijiet mhux ikkoordinati meħuda mill-Istati Membri biex jipproteġu l-bażijiet għat-taxxa tagħhom, qed jaqa' fuq il-kontribwenti kollha. Bl-istess mod, meta d-dħul mit-taxxi jintilef minħabba li l-bażi għat-taxxa tkun ġiet iddevjata lejn rifuġji fiskali u meta r-rati tat-taxxa jiġu mgħollija biex jikkumpensaw għall-bażijiet għat-taxxa li jkunu qed jispiċċaw fix-xejn, il-kontribwenti kollha jkollhom ibatu l-konsegwenzi. Apparti l-kwistjonijiet speċifiċi marbuta mar-rifuġji fiskali, l-għan tal-Kummissjoni huwa li tikkontribwixxi għal ambjent fiskali ġust u sikur fl-UE (għall-Istati Membri, għall-kontribwenti u għall-investituri) fejn il-problema tal-bażijiet għat-taxxa li jkunu qed jispiċċaw fix-xejn tiġi indirizzata b'mod effiċjenti (fi ħdan l-UE u f'relazzjoni ma' pajjiżi terzi). Huwa importanti li l-azzjonijiet meħuda minn pajjiżi terzi ma jdgħajfux il-vantaġġi li jirriżultaw minn dan l-ambjent. Attwalment qed jiġu evalwati r-reazzjonijiet ta' politika possibbli għal dan l-iskop, bil-ħsieb li jiġi ppreżentat pjan ta' azzjoni lejn l-aħħar ta' din is-sena. L-għan huwa li jiġu stabbiliti sensiela ta' miżuri, proċeduri u għodod li jwasslu għal azzjoni kkoordinata. Dawn jistgħu jinkludu taħlita ta' miżuri ta' difiża jew sanzjonijiet kontra pajjiżi li jimplimentaw kompetizzjoni inġusta fil-qasam tat-taxxa u inċentivi għal dawk il-pajjiżi biex iwaqqfu tali prattiki. L-enfażi se tkun fuq miżuri koordinati. Il-Komunikazzjoni se tindirizza wkoll kwistjonijiet ta' ippjanar aggressiv tat-taxxa. 5. Konklużjoni Kif esprimew il-Kapijiet tal-Istati u l-Gvern fit-2 ta' Marzu 2012, hemm rieda politika ċara li tingħata prijorità lill-azzjonijiet konkreti għall-ġlieda kontra l-frodi u l-evażjoni tat-taxxa. Din ir-rieda issa trid tifforma azzjoni konkreta. Din il-Komunikazzjoni tipprovdi l-ewwel reazzjoni għat-talba tal-Kunsill Ewropew billi tiddeskrivi b'mod ġenerali l-livelli differenti fejn jeħtieġ li tittieħed azzjoni u billi tipprovdi orjentazzjonijiet wesgħin dwar il-kwistjonijiet li jistħoqqilhom aktar attenzjoni. Il-Kummissjoni tittama li tmexxi dawn id-diskussjonijiet 'il quddiem kemm fil-livell tal-Kunsill kif ukoll permezz tal-Grupp tal-Politika tat-Tassazzjoni[26]. L-adozzjoni rapida tad-Direttiva dwar it-Tfaddil riveduta u l-ftehim immedjat dwar l-għoti ta' mandat ta' nnegozjar lill-Kummissjoni jikkostitwixxu l-ewwel pass f'din id-direzzjoni. Il-proċess tas-Semestru Ewropew jipprovdi opportunità ideali biex jiġu eżaminati kwistjonijiet ta' taxxa fil-kuntest ġenerali tal-iżvilupp ekonomiku tal-UE u biex tiġi integrata l-politika ta' taxxa li tagħti spinta lit-tkabbir. Il-Kummissjoni se tkompli bl-isforzi tagħha biex tappoġġja l-istrateġiji tal-Istati Membri li jiffavorixxu l-konsolidazzjoni u t-tkabbir. Qabel tmiem l-2012, il-Kummissjoni għandha l-intenzjoni li tippreżenta pjan ta' azzjoni bbażat fuq valutazzjoni tal-impatt proporzjonata, li se jidentifika miżuri speċifiċi li, jekk jingħataw il-prijorità politika xierqa jkunu jistgħu jiġu elaborati malajr. Il-preżentazzjoni ta' dan il-pjan hija prevista fl-istess ħin mal-inizjattiva fir-rigward tar-rifuġji fiskali u tal-ippjanar aggressiv tat-taxxa. Dan il-pjan ta' azzjoni se jistabbilixxi passi konkreti lejn it-tisħiħ tal-kooperazzjoni amministrattiva u se jappoġġja l-iżvilupp tal-politika eżistenti ta' governanza tajba; se jikkonċentra wkoll fuq il-kwistjonijiet usa' tal-interazzjoni mar-rifuġji fiskali u tal-indirizzar tal-ippjanar aggressiv tat-taxxa, kif ukoll fuq aspetti oħrajn bħalma huma r-reati relatati mat-taxxa. [1] Il-frodi tat-taxxa hija forma ta’ evażjoni intenzjonata tat-taxxa li ġeneralment tkun punibbli skont il-liġi kriminali. It-terminu jinkludi sitwazzjonijiet li fihom jiġu sottomessi dikjarazzjonijiet foloz jew jiġu ppreżentati dokumenti ffalsifikati intenzjonalment. L-evażjoni tat-taxxa ġeneralment tinkludi arranġamenti llegali fejn l-obbligazzjoni ta' taxxa tkun moħbija jew injorata, jiġifieri l-kontribwent iħallas inqas taxxa milli huwa legalment obbligat li jħallas billi jaħbi xi introjtu jew informazzjoni oħra mill-awtoritajiet tat-taxxa. [2] Sors: Schneider, F. (2012), "Size and development of the Shadow Economy from 2003 to 2012: some new facts". Iċ-ċifri ppreżentati minn dan l-istudju huma neċessarjament ibbażati fuq suppożizzjonijiet u għaldaqstant għandhom jitqiesu b'attenzjoni billi l-eżattezza tagħhom ma ġietx murija. [3] OECD (Organizzazzjoni għall-Kooperazzjoni u l-Iżvilupp Ekonomiċi): L-Era tas-Segretezza Bankarja Għaddiet; il-proċess tal-G20/OECD qed jikseb riżultati, is-26 ta’ Ottubru 2011 [4] Il-Komunikazzjoni tal-Kummissjoni fuq l-Istħarriġ Annwali dwar it-Tkabbir tal-2012 – COM(2011) 815 finali tal-25 ta’ Novembru 2011 – 17229/11; Il-Konklużjonijiet tal-Kunsill tas-16 ta' Frar 2012 (6353/1/12 Rev.1) [5] Il-Komunikazzjoni tal-Kummissjoni fuq l-Istħarriġ Annwali dwar it-Tkabbir tal-2012 – COM(2011) 815 finali tal-25 ta’ Novembru 2011 – 17229/11; Il-Konklużjonijiet tal-Kunsill tas-16 ta' Frar 2012 (6353/1/12 Rev.1) [6] Il-Konklużjonijiet tal-Kunsill tas-16 ta' Frar 2012 (6404/1/12 Rev.1) [7] Rakkomandazzjonijiet speċifiċi għall-pajjiż dwar dawn il-kwistjonijiet ġew indirizzati lill-Bulgarija, Ċipru, ir-Repubblika Ċeka, l-Estonja, l-Ungerija, l-Italja, il-Litwanja, Malta, il-Polonja, l-Islovakkja. Ta' min wieħed jinnota li l-Istati Membri li bħalissa qegħdin jibbenefikaw minn għajnuna finanzjarja skont il-Faċilità Ewropea ta' Stabbiltà Finanzjarja (EFSF), il-Mekkaniżmu Ewropew ta' Stabilizzazzjoni Finanzjarja (EFSM) jew skont id-dispożizzjonijiet tal-Artikolu 143 tat-Trattat, huma rrakkomandati jimplimentaw il-miżuri stipulati fid-Deċiżjonijiet ta' Implimentazzjoni rispettivi tagħhom, li huma speċifikati ulterjorment fil-Memorandums ta' Ftehim tagħhom u fi kwalunkwe supplimenti sussegwenti. L-Istati Membri kkonċernati huma l-Greċja, l-Irlanda, il-Portugall u r-Rumanija. [8] Sors: Il-Kummissjoni Ewropea; “Taxation trends in the European Union”, edizzjoni 2012. [9] Sors: OECD. It-tabella tipprovdi dejta għal 23 Stat Membru. Id-dejta għal CY, EL, LT u SK mhijiex disponibbli jew għadha qed tiġi vvalidata. [10] Id-Deċiżjoni Nru 1482/2007/KE tal-Parlament Ewropew u tal-Kunsill tal-11 ta’ Diċembru 2007 li tistabbilixxi programm Komunitarju sabiex itejjeb il-ħidma tas-sistemi ta’ tassazzjoni fis-suq intern (Fiscalis 2013) u li tħassar id-Deċiżjoni Nru 2235/2002/KE (ĠU L 330, 15.12.2007, P. 1) [11] Id-Direttiva tal-Kunsill 2003/48/KE tat-3 ta' Ġunju 2003 dwar tassazzjoni ta' riżervi fuq id-dħul fil-forma ta' pagamenti ta' imgħax (ĠU L 157, 26.6.2003, p. 38) [12] Id-Direttiva tal-Kunsill 2010/24/UE tas-16 ta’ Marzu dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra (ĠU L 84, 31.3.2010, P. 1); Ir-Regolament tal-Kunsill Nru 904/2010/UE tas-7 ta' Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, P. 1); Id-Direttiva tal-Kunsill 2011/16/UE tal-15 ta' Frar 2011 dwar il-kooperazzjoni amministrattiva fil-qasam tat-tassazzjoni u li tħassar id-direttiva 77/799/KEE (ĠU L 64, 11.3.2011, P. 1); Ir-Regolament tal-Kunsill Nru 389/2012/UE tat-2 ta’ Mejju 2012 dwar il-kooperazzjoni amministrattiva fil-qasam tad-dazji tas-sisa u li jħassar ir-Regolament (KE) Nru 2073/2004 (ĠU L 121, 8.5.2012, P. 1) [13] L-Artikolu 7 tad-Direttiva Nru 2010/24/UE; l-Artikoli 28, 29 u 30 tar-Regolament Nru 904/2010/UE; l-Artikoli 11 u 12 tad-Direttiva Nru 2011/16/UE; l-Artikoli 12 u 13 tar-Regolament Nru 389/2012/UE [14] Il-konformità mar-regoli tat-taxxa hi l-livell sa fejn kontribwent jikkonforma (jew jonqos milli jikkonforma) mar-regoli tat-taxxa ta' pajjiżu, pereżempju billi jiddikjara l-introjtu tiegħu, billi jippreżenta r-redditu, u billi jħallas it-taxxa dovuta fiż-żmien stipulat. [15] Il-Komunikazzjoni dwar strateġija mġedda tal-UE 2011-14 għar-responsabbiltà soċjali korporattiva – COM (2011) 681 finali, 25.10.2011 [16] COM(2011) 573 finali, 20.9.2011 [17] Ħasil tal-flus, finanzjament tat-terroriżmu u pjanijiet kriminali relatati mal-Frodi Intra Komunitarji b’Kummerċjant Nieqes (Missing Trader Intra Community Frauds - MTIC), inkluż il-frodi tal-VAT tat-tip karużell u l-investiment kriminali fl-Iskema tal-UE għan-Negozjar ta' Emissjonijiet. [18] L-istandards irreveduti tal-FATF, li ġew adottati fi Frar tal-2012, żiedu r-reati relatati mat-taxxa bħala reati li neċessarjament jimplikaw il-ħasil tal-flus u l-finanzjament tat-terroriżmu. [19] Il-Europol jippermetti li jiġu identifikati l-organizzaturi ta' reati relatati mat-taxxa u li jiżżarmaw netwerks kriminali. [20] Sors: Dejta pubblika aggregata tal-BIS [21] Il-konklużjonijiet tal-laqgħa tal-Kunsill tal-ECOFIN fl-14 ta' Mejju 2008 (l-Istqarrija għall-Istampa 8850/08) [22] COM(2009) 201 finali, 28.4.2009 [23] COM(2010) 163 finali, 21.4.2010 [24] L-UE tipparteċipa b'mod attiv f'fora internazzjonali oħrajn bħalma huma l-OECD, l-Organizzazzjoni Internazzjonali għall-Amministrazzjoni tat-Taxxa (IOTA), iċ-Ċentru Inter Amerikan tal-Amministrazzjonijiet tat-Taxxa (CIAT), id-Djalogu Internazzjonali dwar it-Taxxi (ITD), il-Patt Fiskali Internazzjonali (ITC), u l-Forum Afrikan dwar l-Amministrazzjoni tat-Taxxa (ATAF) [25] Il-konklużjonijiet tal-laqgħa tal-Kunsill tal-ECOFIN fl-1 ta' Diċembru 1997 li jikkonċernaw il-politika ta' tassazzjoni (ĠU C 2, 6.1.98, p. 1) [26] Il-Grupp tal-Politika tat-Tassazzjoni, ippresedut mill-Kummissarju responsabbli minn kwistjonijiet ta' tassazzjoni, huwa grupp ta' livell għoli permanenti, li twaqqaf fl-1996, biex isiru diskussjonijiet strateġiċi u komprensivi dwar kwistjonijiet ta' politika ta' taxxa fuq livell Ewropew.